
A leíró normák romaellenességre tett befolyása az észlelt fenyegetettség érzésén keresztül


Jelen kutatás a romákkal kapcsolatos társas normák, az észlelt kulturális fenyegetettség és előítéletek viszonyát vizsgálja. Magyarországon társadalmilag egészen elfogadottnak mondható a romák felé irányuló előítéletesség, amely normateremtő hatással bírhat és megnyilvánulhat nyílt sztereotipizálásban vagy meg nem érdemelt előnyök hiedelmében.
A leíró normák és a szimbolikus fenyegetettség érzése egyaránt bejósolják a kisebbségi csoporttal szembeni előítéletességet, ezért azt feltételeztük, hogy a társas leíró normák az észlelt kulturális fenyegetettség érzésén keresztül hatnak az előítéletekre. Az Első vizsgálatban magyar reprezentatív mintán (N=1035) végzett elemzések eredményei alapján azt állíthatjuk, hogy a leíró normák az észlelt kulturális fenyegetettség érzésének mediációján keresztül jósolták be az előítéleteket. A Második vizsgálatban a leíró normák manipulációjával szándékoztuk megváltoztatni a mért előítéleteket. Az ELTE diákjaival végzett kísérlet (N=306) eredményében viszont a csoportok között csak az észlelt kulturális fenyegetettség mértékében találtunk a manipulációnak megfelelő, szignifikáns eltérést, az előítéletességben nem. A kulturális fenyegetettség mediáló szerepe a leíró normák előítéletekre tett hatásában ezen kutatás eredményében is megjelent.
A kutatás eredményei kapcsán kérdések merülnek fel a kulturális fenyegetettség előítéletességben játszott szerepével kapcsolatban, valamint az eredmények a téma további vizsgálatának fontosságát hangsúlyozzák.



